દરમ્યાનમાં આગ પૂરી રીતે ફેલાઈ ગઈ અને લાક્ષાગૃહનો મધ્ય ભાગ સળગીને ધડાકાભેર નીચે પડ્યો અને આખુંય લાક્ષાગૃહ ધ્વસ્ત થઈ ગયું. પાંડવોના બચવાની કોઈ આશા ન રહી હોવાથી હવે ચેનલો તેમને શ્રદ્ધાંજલી અને તેમના વિશેની બધી સારી વાતો કાઢવામાં લાગી પડી. આગમાંથી કોઈ બહાર આવતું ન દેખાયું એટલે પાંડવો તેમાં મૃત્યુ પામ્યા હશે એમ માનીને મીડીયાએ પાંડવોના બાળપણના ફોટાઓથી લઈને તેમની સાથે સંકળાયેલ ઘટનાઓની શોધ કરવા માંડી. યુધિષ્ઠિરનો ભાલો, ભીમની ગદા, અર્જુનનું બાણ વગેરે સાથે તેમના ફોટા શોધી શોધીને મૂકાવા લાગ્યા. અર્જુનના બાળપણના નિશાનેબાજીના કપ જીતેલ ફોટા તો ભીમના ગદા સાથેના ક્લોઝઅપ શ્રદ્ધાંજલીના સંદેશાઓ સાથે ફરવા લાગ્યા. બેકગ્રાઊન્ડમાં સૅડ ઈન્સ્ટ્રુમેન્ટલ વાગવા લાગ્યા. પાંડવતરફી સભાસદોએ આ આખી દુર્ઘટનાની ન્યાયિક તપાસ કરાવવા સાથે સાથે MMS (મહા મહિમ શ્રી) ધૃતરાષ્ટ્રના રાજીનામાની માંગ કરી અને એમ ન થાય ત્યાં સુધી સંથાગાર ન ચાલવા દેવાની ધમકી આપી. સંથાગારમાં હોબાળો કરવાની અને રસ્તાઓ સુધી આ વિરોધ લઈ જવાની ધમકી પણ આપી.